  Виталий Пронин  Вотка ёросысь Юльской черкогуртысь Галина но Виталий Князев кузпалъёс кыкназы ик бадӟым семьяын вордскемын. Галина Николаевналэн сизьым сузэр-вынъёсыз, нош Виталий Васильевичлэн - дас одӥг. Соос будэто асьсэлэсь кык нылпизэс но муртъёслэсь куатьсэ.Школаез йылпумъяса, Кизнер ёросысь Удмурт Сарамак гуртысь Галя Арбузова шудзэ утчаны Узбекистан пала кошкиз. Отын солэн  киросанаез улӥз, со нылашлы уж шедьтӥз: нылпи садэ интыяз. Улон инты утчаны-мар ӧз лэзьы, дораз ик возиз. Иже вуыса, Галя ужаны интыяськиз автозаводэ. Одӥг пол эшез шуэ: цехамы туж лякыт пияш ужа, ойдо мон тонэ соин тодмато. Тӥляд Виталиен мар ке но огазеясез вань. Озьы Галя кузпалзэ заводысь шедьтӥз.Егитъёс Виталийлэн гурт палаз, Дэбес черкогуртэ, улыны шонтӥзы. Виталий «Сельхозтехникае» интыяськиз, сое парторге пуктӥзы. Нош Галина ёрос больницае - санитаркае.Ӝоген кузпалъёс Воткинск городэ кошкизы. Виталиез татысь «Сельхозтехникае» кивалтон удысэ пуктӥзы, ӟеч улон инты сётӥзы. Оломаиз оломар луиз: со вискын Галина Николаевна туж зол висьыны усиз. Тодмо эмчизы шуиз: тӥледлы гуртын улоно. Врачлэн кылызъя Князевъёс кошкизы Юльской черкогуртэ.Галиналэн туж потэ вал кузпалзэ дышетэмез. Но соиз пумитаз шуылӥз: малы мон дышетскыны пыром, вылӥ тодон-валан басьтэм адямиос пӧртэм юанъёсын мон доры вазиськыло бере. Кытын гинэ Князев кузпалъёс ӧз улэ, Виталий Васильевич партийной огазеяськонэн кивалтӥз, адямиослы котьма ласянь юрттыны тыршиз. Ачиз Галина Николаевна пӧртэм нылпи садъёсын воспитатель луыса кема тыршиз.Дэбесын улыкузы, Князевъёслэн Наташа нылзы вордскиз. Собере дунне вылэ кылдӥз Леназы.- Отӥяз нылпи вайыны ӧй быгаты ни, - шуэ нылкышно. - Нош мынам ке пичи дырысеным ик малпанэ вал трос нылпи будэтыны. Малпамтэ шорысь таӵе учыр тупаз: сузэрелэсь кузпалзэ пуктӥзы. Со вискын сузэре палэнысь пинал шедьтӥз. Нош кинлы мурт пинал кулэ? Кызьы со шоры бӧрысь картэз учкоз? Азьланяз соослэн мурт пиналэн сэрен улонзы медаз сӧриськы шуыса, нуныез, кузпалэным кенешыса, асьмелы басьтыны малпамы. Валамон ини, сузэрелы жаль потӥз вордэм нуныезлэсь люкиськыны. Нош мон солы шуисько: эн ӧпкельы, со милям яратоно пиналмы луоз. Мурт кие уд сётӥськы ук, ку мылыд потэ, соку ик вешаськыны ветлод. Сузэре бӧрдӥз-бӧрдӥз но ачиз дорамы вайиз пиналзэ. Со ик милям мурт пиналъёсты яратонмы луиз.1997-тӥ арын вал со. Собере, пичи Сергейлы мӧзмыт медаз луы шуыса, со сузэрезлэсь ик Оля нимо нылзэ доразы вайиз на. Соиз но воксё асьсэлэн кадь луиз, пичи ныл бордазы туж чаляк бинялскиз. Олялы мӧзмыт медаз луы шуыса, Ижысь нылпи юртысь мукетсэ Оля нимо нылэз басьтӥзы на. Со вакытэ Князевъёслэн улон интызы пичигес на вал. Соин ик кузпалъёслы озьы гинэ нылокез ӧз сётэ. Нош Галина Николаевналэн сюлэмыз пирсэкъя. Угось солы Оля туж кельшиз: тусын но, сямын но. Ассэ басьтыны косыса сямен, мырк-мырк учке нылкышно шоры. Эн кошкы, меми, шуэ. Соку Галина Николаевна кема ӧз малпаськы, пичи нылокез мукетыз сузэрез вылэ гожтытӥз. Ярам коть, соиз пумит ӧз луы. Озьы Оля Князевъёслэн семьяязы  пыриз. Соберегес ик соос Дэри черкогуртысь Толя пизэс шедьтӥзы. Одӥг пол, пе, артэ вамышъян сяменызы Дэриысь опекая отделын ужась Галина Николаевналы шуэ: кык аресъем пичи пи вань, туж чупрес маке. Сыӵе пи кулэ ке - лыктэ, отӥяз бере кылёды. Нылпи кулэ карисьёс ваньмыз солы синмасько. Озьы Князевъёс пичи пиез доразы вайизы. Со сяна, 2002-тӥ арын нылпи юртысь эшшо кык пиналэз, Сергеез но Димаез, басьтӥзы на, доразы приёмной семья усьтӥзы.* * *Шуг-секытъёс уно кылдӥзы. Уката ик капчи ӧй вал Галина Николаевналы: ваньзэс сюдоно, дӥсяно, миськоно, утялтоно. Бадӟымъёссэ школае мыныны дасяно, покчиоссэ - нылпи садэ. Анай-атайёслэн кенешъёсазы но вутсконо. Ай Князевъёсты ӵемысь школаысь анай-атайёслэн комитетазы но бырйылӥзы. Кузпалъёслы гуртоос азьын возьыт ӧй вал, пиналъёссы угось «ньыльёслы» но «витьёслы» гинэ дышетскылӥзы. Зӥбытэсь но кылзӥськисесь, юртъер котырын котькыӵе ужез лэсьто. Пиосъёс атайзы борды кыстӥсько, корт ужез ярато, нош нылъёс мемизылы сиён пӧраны юртто, бакча котырез но пудо-животэз утялто. Нылпи юртын будысалзы ке, соос таӵе ужъёслы ноку ӧй дышысалзы, шуэ Виталий Васильевич.Виталий Васильевич туж лякыт сямо воргорон, со ноку нылпиосыз шоры куаразэ уг будэтъя. Котьмае лад-лад валэктэ. Ачиз ик вуриське но мукет киужъёсты быдэсъя.Соинтэк-а 2005-тӥ арын Князев кузпалъёсты уно нылпи вордэмзы понна Президент Александр Волков доры ӧтчазы. Соослы Данъян грамота но синпель кузьымъёс - телевизор, компьютер - сётӥзы.Князевъёслэн асьсэлэн нылъёссы бурдъяськизы, семья кылдытыса, улыны нимаз кариськизы. Наташа нылзы Юльской черкогуртэ ик бызиз, отчы выжы лэзиз, вить пинал вайиз.Нош Леназы Германие кошкиз. Солэн куинь пиналыз ини. Галина Николаевна верамъя, Леналэн но трос нылпи ваемез потэ, мамаез сямен ик, бадӟым семьяен, пе, уло. Кузпалыз солэн туж умой. Выжыезъя немец ке но, удмурт адями кадь ик сабырлы.- Нылпиосмы визьмоесь будо, - пиналъёсыз сярысь вера Галина Николаевна. - Тани Толикмы туэ 9-тӥ классэз йылпумъяз. Училищее, пе, дышетскыны пыро. Ми солы пумит. Тынад кадь йырвизьмын вылӥ тодон-валан басьтыны кулэ, шуиськом. Нош со милемыз паймытъя. Нырысь ик училищеын дышетско, пе, отӥяз университетэ но пыро ай.Пичи дыръяз Толиклэн йырыз ик кур луылэм, малы монэ тӥ, вотякъёс, дорады вордыны басьтӥды, шуылэм. Весь, пе, со удмурт кылыныды лабыртӥськоды. Соку Галина Николаевна пияшлы валэктылэм: удмуртъёс - туж чебер, визьмо но умой адямиос. Нылкышнолэн тодэмез потӥз, кыӵе выжыысь пизы. Паспорт басьтыкузы, бумагаос пӧлын бугыръяськыны кутскизы но тодӥзы: анай-атайез солэн удмуртъёс. Папаез пытсэт сьӧрысь уг ик пота, пе. Анаез улонысь кошкемын ни. Дораз бертыса, Галина Николаевна пияшлы соослэсь туспуктэмъёссэс возьматӥз. Ойдо ми тонэ папаед доры нуом, шуиз, пе. Туспуктэмъёсты адӟыса, Толя кунэрскем. Мон тӥ дорысь нокытчы уг кошкы, тӥ мыным котькинлэсь дуно адямиос луиськоды, пе. Со дырысен Толя удмурт кыл  но анай-атаез шоры мукет синмын учкыны кутскем.Князевъёс огзэс но пиналзэс, вордэм анай-атайзылэсь ватыса, ӧз возе. Кытын будо, мед тодозы, шуылӥзы.- Таиз ласянь ми янгышамы, - ӧпкельыса сямен вера Галина Николаевна. - Дас тямыс арес тырмемзы бере сирота нылпиослы улон инты висъяське. Нош милямъёсызлы государство номыр уз сёты. Ми соосты ваньзэс асьме вылэ гожъямы. Фамилиоссэс но атай нимъёссэс гинэ асьсэлэсь кельтӥмы. Семьяямы Токранов, Бывальцев, Беляев вань, кык Сергеймы, кык Олямы, кык Димамы. Соин ик соосты пичи но бадӟым шуоно луэ. Тросэз басьтэм нылпиосты асьсэ вылэ уг гожъяло, приёмной карыса возё. Озьы ваньзылы улон инты государстволэсь басьтыны быгато. Жаляса верано, кыкез пиналъёсмы висисесь сюризы. Нылпи юртын со сярысь малы ке ӧз вералэ. Сергеймы пыд йылаз ик уг султылы, валес вылын кылле. Солы 15 арес ини. Сое мунчое но нуллоно, сиськыны но пуктоно, педло но поттано. Нош Бывальцева Олямы Дэри черкогуртысь спецшколаын дышетске. Йырыз солэн туж жаде. Мыным со жаль потэ, нуналлы быдэ телефон пыр вераськисько, арнялы быдэ дорамы нуллӥсько, собраниосаз ветлӥсько. Оля умой дышетске шуыса, грамота но сётъяло. Спортын но солэн бадӟымесь азинсконъёсыз. Каникулъёсы ми Оляез дорамы вайылӥськомы. Сӧсыр нылпиос понна нош кӧня сюлмаськоно луэ: массаж лэсьтоно, эмъюм басьтоно...Милям Наговицын Димамы но вал, сое воксё вожен басьтӥмы. Соин таӵе учыр луиз. Дималэн мамаез, егит мар ке, сирота вылэм. Эмчиос шуиллям: малы тыныд, сирота муртлы, висись нылпи. Арня пала нылмурт бӧрдыса ветлэм. Пизэ квартираяз прописать карем но нылпи юртэ сётэм. Мон со понна али ке но бӧрдӥсько: чебер, визьмо пияш. Кӧня ки йылам нуллӥ, больницаысь больницае ветлӥ, адями кари. Одӥг нуналэ городысь школалэн директорез дорамы вуиз: Дима, пе, школае пропискаезъя мыныны кулэ. Солэн мамаез пиезлэсь кытын будэмзэ тодэм.  Нылпизэ куштэм мурт, пиезлэсь школае мынон вакытсэ шӧдыса ини, утчаськыны кутскем. Адӟем: пиез чылкыт, чебер но визьмо. Соку ик дораз басьтэмез потэм. Быдэс ар ми Дима понна судъёстӥ костаським. Дима воксё ми борды дышемын ни вал. Милемын со туж секытэн люкиськиз: бӧрдэ, тӥ дорысь уг поты кошкеме, шуэ. Ми соин али ке но кусып возиськом. Тӥлесьтыд мон туж мӧзмисько, шуэ.Кузпалъёс эшшо одӥг пияшез вордыны басьтылӥзы на. Сое Галина Николаевна лыдӟиськыны дышетӥз. Нылпи бӧрдэ, ачиз со сьӧры викышъя. Озьы каллен-каллен дышиллям лыдӟиськыны. Нош уноян таблицаез Сергей котькинлэсь азьло валам. Но лушкаськон сямыныз сэрен сое возьыны быгатӥллямтэ. Дышетӥсьёс шуиллям: нылпи уг тупатскы бере, сое берен нылпи юртэ келяно.- Сое нокызьы уд ни тупаты, адямилэн лушкаськон сямыз лулаз-вираз пыӵамын, - шуэ Галина Николаевна. - Туэ тулыс Москваын улӥсь мамаез, 15-тӥ этажысь усьыса, кулэм. Ватыны вайизы вордскем Перевозной черкогуртаз. Ми сое келяны ветлӥмы. Дорамы возем пизэ нылпи юртысь юри басьтылӥ. Уксёмес ӧм жалялэ: венок но басьтӥмы, сиён-юон но нуимы. Со вискын пиёке сумкаысьтым уксёме поттыны вуэм ини. Вожме ик поттӥз. Ма карод соин? Аслаз ми дорысь кошкемез уг поты. Алигес, вордӥськем нуналэным ӟечкыласа, жингыртэ. Со бӧрдэ, мон бӧрдӥсько, бертэме потэ, шуэ. Мар кароно, ми ум тодӥське...Куд-ог адямиослэн ми шоры кырыж синмын учкемзы потэ. Уксё понна, пе, нылпи вордӥськоды. Курадӟыса будэтэмез соос уг тодо ук, уг адӟо. Ваньмыз чебер гинэ адӟиське. Супыльтӥсьёслы шуисько: мынэ но тӥ но басьтэ вордос, соос нылпи юртын тачак.Галина Николаевналы но Виталий Васильевичлы сӥзем потэ чиданлык но тазалык.Любовь Тихонова.   